Συγκριτική μελέτη διοίκησης και διαχείρισης υπηρεσιών δημόσιας πρωτοβάθμιας υγείας σε Ελλάδα και Μ. Βρετανία
Authors: Παπουτσής Άγγελος 
Published: January 2014

Τα σύγχρονα συστήματα υγείας σε επίπεδο παγκόσμιο παρουσίασαν αλλά και παρουσιάζουν δυσλειτουργίες και προβλήματα, που έχουν να κάνουν κυρίως με το κόστος και την ποιότητα των παρεχόμενων υπηρεσιών υγείας. Κύριο μέλημα όλων των αρμόδιων φορέων ήταν και εξακολουθεί να είναι η αναζήτηση των απαιτούμενων λύσεων και παρεμβάσεων προς την κατεύθυνση της καλύτερης αποτελεσματικότητας και αποδοτικότητας των συστημάτων υγείας. Η τηλεϊατρική αποτελεί μια από τις προτεινόμενες λύσεις για την αντιμετώπιση των προβλημάτων αυτών. Η μελέτη και εμπειρία της εφαρμογής της σε διεθνές επίπεδο, συμβάλει στην αξιολόγηση των επιμέρους παραμέτρων που άπτονται της αποτελεσματικής εφαρμογής της σ΄ ένα σύγχρονο σύστημα υγείας. Βέβαια θα πρέπει να ληφθούν σοβαρά υπόψη και οι ιδιαιτερότητες που παρουσιάζονται σε κάθε σύστημα ξεχωριστά. Με βάση την ελληνική πραγματικότητα, η εφαρμογή της τηλεϊατρικής θα επιφέρει οικονομικά και κοινωνικά οφέλη καθώς θα συμβάλει στην αποσυμφόρηση των μεγάλων νοσοκομείων ενώ ταυτόχρονα θα μειωθούν οι άσκοπες μετακινήσεις και διακομιδές των ασθενών από την περιφέρεια προς τα μεγάλα νοσοκομεία του κέντρου. Στην παρούσα μελέτη γίνεται αναφορά των δυνατοτήτων εφαρμογής της τηλεϊατρικής στον τομέα της παροχής υπηρεσιών Πρωτοβάθμιας Υγείας. Τα τελευταία χρόνια γίνεται προσπάθεια ουσιαστικής βελτίωσης των υπηρεσιών πρωτοβάθμιας φροντίδας υγείας. Η αναβάθμιση του ρόλου των κέντρων υγείας και η βελτίωση της τεχνολογικής υποδομής των τηλεπικοινωνιών, δίνει την δυνατότητα εισαγωγής της τηλεϊατρικής και κατά συνέπεια της διασύνδεσης των κέντρων υγείας με εξειδικευμένα ιατρικά κέντρα όπως τα νοσοκομεία. Το πλεονέκτημά της άμεσης παρέμβαση σε επίπεδο πρόληψης, διάγνωσης και θεραπείας μίας νόσου από απόσταση είναι δυνατό να εξασφαλίσει ισότιμη πρόσβαση όλων των ασθενών στις υπηρεσίες υγείας ενώ θα συμβάλλει θετικά στη γεωγραφική εξομάλυνση των νοσοκομειακών περιστατικών και κατά συνέπεια στην παροχή δυνατότητας αρτιότερης αξιοποίησης των διατιθέμενων παραγωγικών συντελεστών. Είναι φανερό ότι η συνέχισης της έρευνας σε επίπεδο κοινωνικό αλλά και οικονομικό είναι βασικής προτεραιότητας, ώστε να μελετηθούν και να αξιολογηθούν όλες οι απαραίτητες προϋποθέσεις για την αποτελεσματική εφαρμογή και την ευεργετική δράση στο κοινωνικό σύνολο από την υιοθέτηση υπηρεσιών της τηλεϊατρικής. Στη μελέτη αυτή έγινε μια αναλυτική παρουσίαση του Εθνικού συστήματος Υγείας. Η αποτύπωση της παρούσας κατάστασης κατέδειξε το πρόβλημα της γεωγραφικής ανισοκατανομής των περιστατικών. Ταυτόχρονα χαρτογραφήθηκε το πρόβλημα της έλλειψης ιατρών στην περιφέρεια που απαιτούνται για την παροχή αποτελεσματικών υπηρεσιών. Το γεγονός αυτό σε συνδυασμό με την παρατηρούμενη ανισοκατανομή του ανθρώπινου δυναμικού όλων σχεδόν των ιατρικών ειδικοτήτων, συμβάλει στην μετακίνηση των ασθενών στα μεγάλα νοσοκομεία του κέντρου προκαλώντας την συμφόρηση αυτών. Ο προσδιορισμός των περιστατικών που άπτονται στην πρωτοβάθμια φροντίδα υγείας και πιο συγκεκριμένα στον τομέα ευθύνης των ιατρών και τα οποία επιδέχονται των τηλεϊατρικών εφαρμογών, προβάλει την σύγχρονη τεχνολογία και πιο συγκεκριμένα την τηλεϊατρική ως μια ενδεδειγμένη εφαρμογή για την επίλυση του ζητήματος της έλλειψης παροχής αποτελεσματικών υπηρεσιών υγείας στην περιφέρεια. Για να ολοκληρωθεί όμως μια τέτοια πρόταση εισαγωγής των εφαρμογών της τηλεϊατρικής στον τομέα της Πρωτοβάθμιας Φροντίδας Υγείας, θα πρέπει να παρουσιαστεί ένα ολοκληρωμένο πλαίσιο των δυνατοτήτων που υπάρχουν αλλά και που απαιτούνται για την ανάπτυξη ενός ολοκληρωμένου συστήματος. Απαιτείται επιπλέον διερεύνηση με θέματα όπως είναι οι οικονομικές παράμετροι μεταξύ των οποίων είναι το κόστος εισαγωγής ενός τέτοιου συστήματος, η εξασφάλιση των απαραίτητων προϋποθέσεων εισαγωγής μέσω των απαραίτητων διοικητικών αλλά και οργανωτικών αλλαγών. Επίσης θα πρέπει να διερευνηθεί και ο τρόπος επιτυχούς αποδοχής των νέων τεχνολογιών τόσο από τους άμεσα εμπλεκόμενους στο σύστημα υγείας όπως είναι οι ιατροί, οι νοσηλευτές κ.α., όσο και από τους ίδιους τους ασθενείς, ώστε μέσα από την αποτελεσματική συνεργασία να πραγματοποιηθούν οι ευεργετικές συνέπειες της εφαρμογής της τηλεϊατρικής.